Digter gee terug met woordeFrancois van Zyl (Foto: Verskaf) “Die woorde in my gedigte is wonderwerke wat op plekke gebeur het waar ek padlangs gestop het,” vertel Francois van Zyl, wat pas sy debuutbundel As kombi-spieëltjies kon praat, uitgereik het. Die bundel bevat ongeveer 90 gedigte wat oor ŉ tydperk van 15 jaar geskryf is. “Tussen my grootwordjare op ŉ plot, helde wat ek verloor het, en verskeie oorloë wat ek moes veg, het alles bygedra tot waar ek vandag is,” vertel Van Zyl. “Ek sit met ŉ versameling woorde wat oor die jare bymekaargemaak is en nou in my bundel verpak word.” Van Zyl meen dat elke oomblik en emosie wat hy tot dusver op sy lewenspad ervaar het, ŉ onlosmaaklike rol in sy gedigte speel. “Partykeer het die lewe net gebeur, soms teen my eie sin en ander kere was dit as gevolg van keuses,” vertel hy verder. “Ek het elkeen van daardie oomblikke ervaar, beleef, ek het gelag en by tye gehuil ook. Ander kere was ek trots, maar uiteindelik het ek elke oomblik en emosie vir die langpad ingelaai.” Verskeie van Van Zyl se verse is al in ander bundels gepubliseer, maar As kombi-spieëltjies kon praat is die eerste bundel onder sy eie naam. Dit vestig hom as ŉ nuweling, maar ook as gesoute digter in eie reg. Van Zyl moes ook ŉ ánder struikelblok oorkom. “Ek sukkel van kleins af met ŉ spraakprobleem,” vertel hy. “Maar danksy die McGuire-program kon ek as’t ware weer my woorde vind.” Dié spraakprogram is ontwikkel om mense te help wat hakkel. Van Zyl spreek sy waardering uit teenoor die kursus en die rol wat dit in sy eie lewe gespeel het. “Ek skenk 50% van elke bundel wat verkoop word aan die McGuire-program. Op dié manier kan ek iemand anders ook help om hul woorde terug te kry.” Lees hier een van die gedigte wat in Van Zyl se bundel gepubliseer is: jou arm lyk so leeg sonder my gekrap daarop nes my rooi emmer hart het die winter sy wit kom skyn op jou vel tussen jasmyn lê die pienk op jou naels uitgestrek tussen bollemakiesies van boom tot boom lê ŉ leë pringle blik die label sê plain ons 3 maande was nie so nie jou kus was ŉ stoomtrein die blou kombers, ons lugkasteel matras op ŉ pot vol groen gras het ek kom verklaar dat liefde soms wreed is, maar opreg is die geel fleur van jou lag het my laat bont staan tussen blare van jeug en my swart rekkie wat jy nog het ŉ opgeskorte piekniek was ŉ erger vonnis van dit wat ek nog wou sê, dat elke sproet op jou arm het om my hele aarde kom lê al was dit net een krap, sou jou arm en my oranje roes mense jaloers maak die kokiepen, daai kokiepen lê in my kar se deur al die tyd.. en wag.. soos ŉ skip wat wag vir ŉ absolusie Om ‘n kopie van As kombi-spieëltjies kon praat te koop stuur gerus ŉ e-pos na Francois van Zyl of bel Zoolily Manufacturing by 082 758 1232.